Dissipelskap – NG Vishoek
Ons lees: Joh 21 : 15 – 19 Toe hulle klaar geëet het, vra Jesus vir Simon Petrus: Simon seun van Johannes, het jy My baie lief, meer as hulle hier? Ja, Here, antwoord hy Hom, U weet dat ek U liefhet. Hy sê toe vir hom: Laat my lammers wei. 16 Jesus vra hom weer 'n tweede keer: Simon seun van Johannes, het jy My baie lief? Ja, Here, antwoord hy Hom, U weet dat ek U liefhet. Hy sê toe vir hom: Pas my skape op. 17 Jesus vra hom die derde keer: Simon seun van Johannes, het jy My lief? Petrus het bedroef geword omdat Jesus hom die derde keer gevra het: Het jy My lief?, en hy antwoord Hom: Here, U weet alles. U weet dat ek U liefhet.
Hy sê toe vir hom: Laat my skape wei. 18 Dit verseker Ek jou: Toe jy jonger was, het jy self jou klere vasgemaak en gegaan waar jy wil; maar wanneer jy oud is, sal jy jou hande uitsteek, en iemand anders sal jou vasmaak en jou bring waar jy nie wil wees nie. 19 Dit het Jesus gesê en daarmee aangedui deur watter soort dood Petrus God sou verheerlik. Daarna sê Hy vir hom: Volg My! Petrus, oftewel Simon, seun van Johannes. "Het jy My waarlik lief?" Wat 'n vraag – drie maal vra Jesus vir Petrus: het jy My waarlik lief? "Meer as hulle hier?" Jesus vra hierdie vraag vir Petrus totdat hy eintlik bedroef word. Dit lyk vir my Jesus het 'n baie besondere bedoeling gehad met hierdie vraag. Petrus, het jy My waarlik lief? Om hierdie gebeurtenis in perspektief te sien, moet ons eers so bietjie teruggaan in tyd. Joh 13 : 37 "Petrus sê vir Hom:- Here, hoekom kan ek U nie nou volg nie? Ek sal my lewe vir U aflê." Baie dapper woorde. Jesus antwoord hom:- "Sal jy jou lewe vir My aflê? Dit verseker Ek jou, nog voor die haan kraai, sal jy My drie keer verloën".
Jesus het geweet wat kom en vir Petrus gewaarsku. Jy gaan My verloën. Nou vra Jesus in Joh 21 "Het jy My waarlik lief?" Ons lees nie dat Jesus na Sy opstanding met Petrus in gesprek was oor hierdie saak nie. Jesus vra hom drie keer dieselfde vraag, en Petrus raak bedroef. "Here, U weet dat ek U liefhet! Miskien het Petrus by homself gedink: "Hoekom vra Hy dit so baie, het Hy my dan nie vergewe nie? Dan sou Jesus seker sê: "Nee Petrus, ek het net die volgende dag gesterf vir daardie oortreding." Jy sien, Jesus is besig met iets anders hier. Die opskrif van hierdie gedeelte in Johannes is: "Petrus kry opnuut sy opdrag". Jesus is besig om vir Petrus opnuut in te stel in sy amp as apostel. Jesus maak vir Petrus gereed vir groot dinge, ja, selfs vir sy dood (- vers 19). Met hierdie vraag gee Jesus vir Petrus 'n baie groot opdrag: "Laat My lammers wei, pas My skape op, laat My skape wei".Wat is die opdrag wat Petrus verloor het?
Dit wat Jesus vir hom bedoel het. Matt 16 : 17 – 19 Gelukkig is jy, Simon Barjona, het Jesus vir hom gesê, want dit is nie 'n mens wat dit aan jou geopenbaar het nie, maar my Vader wat in die hemel is. 18 En Ek sê vir jou: Jy is Petrus, en op hierdie rots sal Ek my kerk bou, en die magte van die doderyk sal dit nie oorweldig nie. Die rots op wie Ek My kerk sal bou! Verstaan jy nou hoekom Jesus wil weet of Petrus regtig vir Hom lief is? Jesus vra nie vir hom: Petrus, glo jy in My, of Petrus, gaan jy gereeld kerk toe, Petrus, lees jy jou Bybel, hou jy stiltetyd, praat jy met mense oor My?
Nee, Hy vra: "Petrus, het jy My waarlik lief? Jy sien, Petrus, as Ek jou uitstuur om My lammers te laat wei, wil Ek net een ding hê en dit is jou onvoorwaardelike liefde! Dan kan Ek jou gebruik. Dan kan ek jou vertrou om My skape op te pas. Ek hou nie jou foutjie teen jou nie, Petrus, jy is vergewe. Wees net lief vir My, meer as hulle hier. Ek verwag nie 'n volmaakte wese in jou nie, Petrus, wees lief vir My. Want Ek is lief vir jou, net soos jy is!" Wil jy nie vandag jou naam in die plek van Simon Petrus sit nie? Willem, het jy my waarlik lief? Linda, Sean, Gerhard, Pieter, het jy My waarlik lief? Dan kan Ek jou gebruik! Wat beteken hierdie vraag vir jou en my? 1 Joh 5 : 3 (Boodskap) sê: "Om God lief te hê, beteken om Sy opdragte ernstig op te neem en uit te voer". Dis wat die Here van ons verwag. As die Here vir Petrus die vraag vra, gee Hy ook 'n opdrag. "Pas My skape op, laat My lammers wei".
As ons waarlik kan sê: "Jesus, ek is lief vir U", dan kry ons hierdie opdrag. Wat beteken dit? Om die opdragte van Jesus uit te voer. Versorg My kudde, vertel hulle van My verlossingswerk. Versorg die armes onder julle. Dien mekaar met liefde. Hierdie liefde wat ons vir Jesus het, moet ons aan ander gaan betoon. My vriend, ons leef in 'n stukkende wêreld. Miskien is jy die enigste Bybel wat iemand vandag gaan lees. As ander nie vir Jesus in ons lewens raaksien nie, hoe gaan hulle weet van Jesus se liefde? Jesus berei selfs vir Petrus voor vir die dood wat hy sal sterf. Miskien het ek en jy nie so 'n radikale pad voor ons nie, ons moet net dit wat oor ons pad kom, hanteer. Vandag. Jesus het 'n plan met ons wat Sy kinders is. Die voorwaarde is egter. "Het jy My waarlik lief, meer as hulle hier?"
Wanneer wen eintlik verloor is
Nou soos baie ander preke word 'n preek gebore uit iets wat in my eie lewe gebeur het. Nou die dag het ons na ons oudste dogtertjie se eerste sportdag toe gegaan. En soos enige pa en ma maar doen, het ons die preek voor die tyd uitgepak. Dis heel waarskynlik ook die preek wat jy al gehoor het. Ag sussie, gaan geniet dit net! Die lewe gaan nie net oor wen of verloor nie! Jy bly vir ons 'n wenner, maak nie saak wat gebeur nie! Nou ek het gewonder of ek dit vir julle moet wys, maar tot my eie skaamte, kyk toe wat gebeur! Dit na my woorde aan haar. (Video)
Ons hou van wen!
Nou in Lukas 9 is Jesus besig om sy dissipels te leer wat dit beteken om 'n volgeling van Hom te wees. En ek en jy weet dat dit gewoonlik iets anders beteken as wat die wêreld aan gewoond is. 'n Volgeling van Jesus leef volgens ander reëls. Byvoorbeeld, as iemand jou op die een wang slaan, draai ook die ander wang. En wees lief vir jou vyande. Vergewe 70 maal 7 keer. Ek bedoel, dis radikaal anders as waaraan ons gewoond is.
Die gedeelte in Lukas 9 oor dissipelskap is daarom nie anders nie. Maar hierin word die hele ding van wen en verloor aangespreek. Wanneer wen jy en wanneer verloor jy? Wanneer is jy 'n wenner en wanneer is jy 'n verloorder? En die verrassende is, dat dit partykeer heeltemal anders is as wat ons geleer is, of dink.
In hierdie gedeelte is daar twee gedagtes oor wen en verloor.
1. Ek kom 2de sodat Jesus 1ste kan wees!
Vers 24: "As iemand agter My aan wil kom, moet hy homself verloën, elke dag sy kruis opneem en My volg, want elkeen wat sy lewe wil behou, sal dit verloor, maar elkeen wat sy lewe om my ontwil verloor, sal dit behou."
Ek het gewonder wat dit beteken om jou self te verloën. Nou in die Grieks beteken die woordjie wat met verloën vertaal is letterlik om nee te sê vir iets. En in die konteks van die res van die versie maak dit nogal sin. Elkeen wat sy lewe wil behou (wat vir homself ja sê), gaan dit verloor en elkeen wat sy lewe om my ontwil verloor (vir homself nee sê), sal dit behou. So ouens, lyk vir my, as jy in Jesus se boek 'n wenner wil wees, moet jy vir jouself nee sê en vir Jesus ja!
Jy moet nee sê vir die eie ek wat belangriker as God wil wees. Jy moet nee sê vir jou eie begeertes wat belangriker as Jesus wil wees. Jy moet nee sê vir jou eie eer en jou eie ego wat groter as Jesus in jou lewe wil word. Met ander woorde, jy moet tweede kom of dalk in sommige situasies laaste sodat Jesus eerste kan wees! Jy moet so lewe dat Jesus in jou lewe eerste plek kry! En om tweede te kom is natuurlik nie altyd lekker en maklik nie. Dit is somtyds vrek moeilik en swaar om nie net aan jouself te dink nie. Ek bedoel, om jou wang te draai en in 'n argument nie terug te slaan of terug te beledig nie, is vrek moeilik. Dit voel soos verloor. Maar wat kom sê Jesus? Jesus sê: partykeer moet jy tweede kom, partykeer moet jy verloor sodat Ek eerste kan wees! Sodat Ek kan wen!
En dit het sekere praktiese implikasies in ons lewens. Byvoorbeeld, partykeer moet jy nee sê, al sou dit baie lekker gewees het, sodat Jesus eerste kan wees in jou lewe. Partykeer moet jy swaarkry, partykeer moet jy onpopulêr wees, partykeer moet jy die kruis van spot en etikettering dra, sodat Jesus kan wen! Partykeer moet jy geld "verloor" deur dit vir iemand te gee, sodat Jesus kan wen! Die reël in Jesus se koninkryk is dat ek tweede kom, partykeer selfs liederlik aan die kortste ent trek, sodat Jesus kan wen! Dit is soos 'n fietsryspan. Hulle ry almal saam, hulle werk almal saam maar op die ou einde gaan daar net een oor die wenstreep. Ons lewe sodat Jesus oor die wenstreep kan gaan! Sodat Hy op die wenpodium kan staan.
Ouens, kinders van die Here kan baie keer soos losers voel. Ons kan nie deel in die wêreld se vreugde en geluk nie. Ons kan nie al die lekker dinge doen wat die wêreld aan ons bied nie. Almal lyk gelukkig en dit gaan goed met mense wat sleg en korrup is, maar ons wat die Here dien, kry swaar. Maar weet jy, dan speel jy volgens die wêreld se reëls. In Jesus se koninkryk is jy 'n wenner wanneer jy Hom laat wen in elke situasie.
2. Verloor is besigheid doen met die wêreld
Vers 25 sê: "wat help dit 'n mens as hy die hele wêreld as wins verkry, maar homself verloor of te gronde gaan?"
Nou dit is 'n interessante sinnetjie. Want die beeld wat hier gebruik word is dié van besigheid. Eintlik wat daar staan is: wat help dit jy doen besigheid met die wêreld, maar jy verloor jouself of gaan self ten gronde. En dit ondersteun eintlik maar net die vorige gedagte.
Jy sien, baie mense dink wenners is net die mense wat ander uitstof, wat eerste kom, wat beter is, wat ryk is, of wat vooruitstrewend is, of wat aardse geluk het. En in die soeke na vreugde en geluk doen mense besigheid met die wêreld. Hulle bargain met die wêreld. Hulle koop dit wat die wêreld vir hulle aanbied. Hulle dink hierdie wêreldse winskopies gaan hulle beter en gelukkiger maak. Ons sien dit daagliks rondom ons, hoe mense hierdie leuen glo dat die wêreld gelukkig kan maak. En in die proses van besigheid met die wêreld doen, verloor hulle. Hulle verloor 'n klomp goed. Hulle verloor hulle huwelike, hulle kinders, hulle verhoudinge, hulle tyd en op die ou einde, verloor hulle die kerk en vir God. En dit gebeur nie oornag nie. Dit gebeur stukkie vir stukkie. Jy word stukkie vir stukkie ingesluk. Jy raak vasgevang in die strik van meer en beter en groter en grander. Jy party meer, drink meer en kuier meer, maar in plaas van gelukkiger wees, raak jy net meer ongelukkig. In plaas van wen, is jy besig om te verloor! Jy kan dink dis die lewe, dis waaroor die lewe gaan tot op 'n dag wat jy saam met die varke wakker word soos die verlore seun en besef jy het verloor!
Maar besigheid met die wêreld is nie net wanneer jy goed doen of goed sê nie, maar ook wanneer jy dit nie doen nie of nie sê nie. Vers 26: "Elkeen wat hom vir My en my woorde skaam, vir hom sal die Seun van die mens Hom skaam…" Jy sien, Jesus kom tweede wanneer jy jou vir Hom skaam. Wanneer jy stilbly as jy iets moes gesê het. Skaam om voor ete te bid. Skaam om te sê ek gaan eerder kerk toe, skaam om te sê ek het nog nie saam met 'n ou of 'n meisie geslaap nie! Skaam om te sê ek gaan nie saam kuier nie! Ons het ontaard in skaam teruggetrokke Christene wat baie keer bang is om te sê wat ons glo!
En wanneer ons skaam Christene is, is ons eintlik besig om besigheid met die wêreld te doen. Jesus se tweede reël oor wen en verloor is eenvoudig: wanneer jy met die wêreld besigheid doen, is jy besig om te verloor, al dink jy jy wen. Miskien moet ek en jy gaan dink oor die besigheid waarmee ons besig is. Waar belê ons die meeste van ons tyd en geld en energie? Dit lyk nie vir my na goeie besigheid om met die wêreld besig te wees en in die proses die Here te verloor nie.
Ouens, ek dink ons moet beter en dieper gaan dink oor wen en verloor. Die verassende is, in Jesus se koninkryk is die verloorders dikwels die wenners! Ek gaan nou nie hierdie ding doen nie, ek gaan pret misloop, ek gaan dalk nie so gewild wees nie, ek gaan dalk verloor, maar in die keuse wat ek maak en in dit wat ek doen, gaan Jesus wen!
As jy soos Jesus oor wen en verloor begin dink sal jy verassende goed ontdek. Baie keer is oënskynlike verloortye eintlik wentye in ons lewe. Die afgelope tyd het dit vir my gevoel of ek verloor. Ek was siek en in die hospitaal. Dit kan verloor tye in 'n mens se lewe wees. Maar weet jy, al het dit gevoel of ek verloor, was dit 'n tyd waarin ek weer 'n paar nuwe goed ontdek het. Dit kan vanaand soos 'n verloortyd in jou lewe voel. Maar Jesus is dalk besig om 'n oorwinning vir jou voor te berei.
Wen en verloor is meer as net 'n eerste plek. Wen is wanneer Jesus eerste kom. En daarom moet ons dalk meer opgewonde wees wanneer ons verloor, want dit is die tye wanneer Jesus wen! Om Jesus te volg beteken dat ons die lewe speel sodat Jesus kan wen! Die vraag is: wie wil jy hê moet wen? Jy of Jesus? Amen
Frans Ludeke – God is getrou
Geroep om te …
Dit bring my by die groot vraag vir elke Jesus-mens: Wat is mý roeping?
Petrus word as doodgewone visserman geroep om vir Jesus te volg. Hy word saam met Johannes en Jakobus deel van Jesus se intieme en nabygroepie binne die dissipelgroep. Regdeur Jesus se aardse bediening speel Petrus 'n sentrale rol, soveel so dat Jesus hom die "rots" noem waarop die kerk gebou sal word. Voor Paulus se bekering, speel Petrus die leidende rol in die vroeë kerk. Tog bly hy eg mens, deurdat dit hy was wat Jesus verraai en misken tydens Jesus se verhoor die laaste nag, voordat Hy gekruisig is. Gewone visserman, eksklusiewe dissipel, verraaier, kerkleier … maar geroep om in God se koninkryk 'n baie groot verskil te maak!
Waarvoor roep Jesus jóú vandag?
Jy hoef nie geleerd, gewild, mooi, geestelik sterk, dinamies, of wat ook al te wees nie. Net soos wat jy is: Jesus het jou baie nodig binne sy kerk en in sy koninkryk. Hy is lief vir jou net soos jy is, want onthou, jy kan nooit weer in die moeilikheid by Hom wees nie (daarvoor was Hy vir jou aan die kruis). Jy sal ook nie in die moeilikheid kom as jy nie jou roeping begin leef nie, dit is jou eie vrywillige keuse. Jesus gee egter sy heel beste Hulp in jou, naamlik sy eie Gees. So rus Hy jou toe, maak jou bekwaam (Paulus se woorde) en bring die geleenthede op jou pad – leef net jou roeping.
Maar wees gewaarsku: dit gaan nie noodwendig lekker wees nie; jy kan dalk teenstand en teenspoed in God se werk kry; almal gaan nie van jou hou en met jou saamstem nie; jy kan moontlik dinge doen wat nie jy is nie of waarvan jy nie hou nie. Want onthou: dit gaan NIE oor jóú NIE, maar oor Hóm in jou!